Hönnun viðbyggingar við Dvalarheimilið Höfða á Akranesi er nú á lokastigi . Áætlað er að hún verði kynnt fyrir stjórn dvalarheimilisins , bæjarstjórn Akraness og sveitarstjórn Hvalfjarðarsveitar í ársbyrjun og framkvæmdir hefjist að loknu útboði á næsta ári . Stækkunin verður um 500 fermetrar á mötuneyti og félagsastöðu og nær til suðurs í átt að Sólmundarhöfða . Að sögn Guðjóns Guðmundssonar framkvæmdastjóra Höfða er gert ráð fyrir að framkvæmdin muni kosta um 200 milljónir króna . Guðjón segir að mikil þörf sé fyrir þessari stækkun , sem eigendurnir Hvalfjarðarsveit og Akraneskaupsstaður , séu búnir að samþykkja . Þrengsli eru bæði í eldhúsi og matsal og félagsaðstaðan fyrir löngu orðin of lítil . Það er Magnús H. Ólafsson arkitekt á Akranesi sem vinnur að hönnun byggingarinnar og einnig er hann að skoða breytingar og stækkun dvalarheimilisins í þá veru að farið verði í einbýli úr tvíbýli sem nú er . Guðjón Guðmundsson segir að í dag sé krafa um að fólk sé út af fyrir sig á stofum og við því verði að bregðast áður en langt um líður . Það sé þó ekki komið að því að ráðast í þær framkvæmdir , stækkun mötuneytis og félagsaðstöðu er fyrst á dagskránni . Enn sem komið er liggja ekki fyrir ákveðin plön um framkvæmdatímann , sem verður ákveðinn þegar verkið verður boði út , væntanlega fyrri hluta næsta árs .